Fulltrúar Framsóknarflokks , Samfylkingar og Vinstri grænna í Borgarbyggð komu í dag saman til fundar um mögulegt meirihlutasamstarf þessara flokka . Hver og einn þeirra fékk tvo fulltrúa í sveitarstjórn , en Sjálfstæðisflokkur þrjá . “ Við komum saman í dag og fór afar vel á með hópnum . Það er mikill samhljómur í stefnumálum allra þessara framboða og virðist sem auðvelt gæti orðið að slípa saman þau áhersluatriði sem voru mismunandi í stefnuskrám þeirra , raunar voru þau mjög sambærileg . Niðurstöðu kosninganna túlkum við þannig að íbúar í Borgarbyggð vilji breytingar og að vinstri menn taki saman höndum . Mér fannst kjósendur senda skýr skilaboð . Kjörsókn var lítil og mikið af auðum seðlum . Óánægjufylgi og ef til vill nýir kjósendur fóru auk þess yfir á Svarta listann , þótt hann hafi ekki náð inn manni . Við túlkum þessa niðurstöðu því þannig að fólk sé að kalla eftir öðrum meirihluta , enda bættu vinstri menn við sig manni , ” segir Geirlaug Jóhannsdóttir oddviti Samfylkingar í samtali við Skessuhorn . Geirlaug segir að næsta skref sé að fólk ræði við baklönd sinna flokka en næsti fundur verður á þriðjudaginn þar sem tekin verði ákvörðun um hvort af formlegum meirihlutaviðræðum verður .